Randai

Randai inggih punika satunggalipun seni téater ètnik Minangkabau ingkang nggabungaken manèka warni kasenian, kados musik, jogèdan, drama, lagu, lan pencak silat. Limrahipun kasenian Randai dipungelar nalika wonten adicara upacara adat utawi sukuran. Kasenian punika saged dipungelar ing pinten-pinten dinten gumantung kaliyan caritanipun.[Pauka, Kirstin. 1998. The Daughters Take Over? Female Performers in Randai Theatre. Journal:The Drama Review; volume=42; issue=1; kaca 113–121; doi=10.1162/105420498760308706] Randai dipungelar minangka téater ing satunggalipun bundheran amrih supados wonten raos manunggalipun peserta Randai lan pamiyarsanipun.[Pauka, Kirstin. 2003. Umbuik Mudo and the Magic Flute: A Randai Dance-Drama. Journal:Asian Theatre Journal; volume=20; issue=2] Kasenian Randai kalebet gabungan jogèd, seni bela dhiri, jogèd rakyat, nyanyian utawi lagu, lan lakon utawi carita ingkang dipungelar. Carita dipungelar kanthi lakon lan nyanyian lan kathahipun kanthi adhédhasar legénda lan carita rakyat Minangkabau. Wonten lakon carita ingkang dipungelar kados carita Cindua Mato, Malin Deman, Anggun Nan Tongga, lan carita sanèsipun. Kasenian Randai gadhah mangfaat minangka hiburan kanggé masarakat.

Randai asalipun saking abad kaping 20, asil gabungan seni bela dhiri Minangkabau, carita, lan tradisi pagelaran sanèsipun.[Cohen, Matthew Isaac. 2003. Look at the Clouds: Migration and West Sumatran ‘Popular’ Theatre. Journal:New Theatre Quarterly; volume:19; issue:3;
kaca:214–229; doi=10.1017/S0266464X03000125] Tiyang jaler rumiyin limrahipun maragakaken paraga dhobel (paraga jaler lan èstri), nanging wiwit taun 1960-an tiyang èstri ugi sampun saged ndhérék pagelaran kasenian punika.

 Pranala njawi 

 Cathetan suku 

Kategori:Artikel mawa basa krama
Kategori:Seni lan Tradisi Minangkabau